Ego Hugo, dux Burgundie, notum facio presentibus et futuris quod controversia que inter ecclesiam Castellionis et Savericum, militem, de Fontaines, et fratres ejus, erat de territorio, quod Arceis dicitur, in presentia mea taliter terminata est. In predicto territorio habebat medietatem predicta ecclesia pro Milone de Aiseio sub censu quinque solidorum. Alia vero media pars erat predicti Saverici et fratrum ejus, excepto quod homines de Fontaine in predicto territorio allodia se habere dicebant, et canonici hoc se nescire asserebant. Hec erat controversia et talimodo terminata est. Totum autem predictum territorium ab utraque parte in commune positum est, et predictus Savericus, et fratres ejus, promiserunt quod omnes homines qui in predicto territorio se allodia habere dicebant, dimittere et stare in pace facerent, suas proprias terras dando vel aliocumque modo. Statutum est etiam ut si canonici vel homines ipsorum terram illam colere vellent, tota tertia in commune veniret, et per medium partiretur. Similiter et si predicti milites vel homines eorum, vel alius qui terram colere vellet, tota tertia per medium partiretur, et uterque dominus, ecclesia scilicet et predicti milites, suum proprium ministrum haberent. Hoc totum laudaverunt fratres predicti Saverici: Andreas et Arverius, et uxor prenominati Saverici, Elisabet, et filia ejus Elisabet et sorores ejus Tecelina, Willa, Gertrudis et Regina. Concesserunt etiam predicti milites quod si aliquando de hoc territorio elemosinam vel aliquod placitum facere vellent, vel heredes eorum, nulli hominum vel ecclesie nisi Castellionensi facerint, si tamen predicta ecclesia placitum quod cum aliis de prefato territorio iidem milites facere potuerint, retinere voluerit. Actionis hujus testes sunt: Accardus, clericus de Castellione, Ugo, miles, de Neeles; Boinus, prepositus. Laudationis vero testes sunt: Milo, sacerdos de Fontaines; Johannes de Villeta; Valterius de Montmoyen. Ne autem hinc ulterius querela oriatur, hec omnia scripta sigilli mei auctoritate firmata sunt, anno ab incarnatione Domini M°C°LXXIII°.